Noverint omnes presentes et futuri quod ego Odo, dux Burgundię, cruce signatus contra hereticos Albigenses, recordatus me contra Cluniacensem ecclesiam in multis deliquisse, donavi et concessi, pro remedio animę meę, domino Willelmo, venerabili abbati et conventui Cluniacensi, omnes homines quos habebam apud Floriacum, cum heredibus suis, et omnibus rebus et possessionibus eorum, sine contradictione et aliqua retentione, libere et pacifice ab ipsis jure perpetuo possidendos, nichil juris vel exactionis in ipsis hominibus retinens, salva custodia mea et gisto meo, quod singulis annis Floriacum pro hominibus et rebus suis ab antiquo nobis debetur. Preterea commendationem quam ab hominibus Givriaci et domus de Belna accipiebamus et remisimus penitus et quittavimus, nolentes in aliquo venire contra cartam bonę memorię patris mei Hugonis ducis Burgundię, qua diligenter inspecta et audita cognovimus ex ejus tenore, quod dux Burgundię homines ecclesię Cluniacensis subjectos, sine mandato abbatis vel prioris Cluniacensis in commendationem accipere non debet. Ut quippe prefata donatio et commendationis quittatio, et guerpitio, futuris temporibus inviolabiliter observentur, et ne Cluniacensem ecclesiam ab aliquo heredum meorum seu prepositorum vel ballivorum valeat in posterum molestari, presentem paginam auctoritate sigilli nostri duximus confirmandam. Actum anno Gratię M°CC°VIIII°.